Betogings by UV gaan voort ondanks interdikBetogende studente by UV. Foto: Verskaf Die UV het in ŉ verklaring gesê die interdik is verkry om enige verdere beskadiging van eiendom en inmenging met die regte van ander te verhoed. “Enige verdere ontwrigting sal dus onwettig wees en die UV sal die reg hê om die polisie te ontbied om die interdik af te dwing.” Studente het egter Donderdagoggend weer voor die Bloemfontein-kampus se hoofingang begin betoog. Maroela Media verneem dat die polisie ontbied is en die situasie monitor. “Die interdik verhoed studente nie om hulle reg tot protes uit te oefen of om enige vorm van betoging te gebruik wat nie mense of eiendom bedreig nie. Die bestuur glo dat hy hierdeur aan sy dubbele verantwoordelikheid voldoen om alle studente se regte te waarborg en die universiteit se personeel, akademiese aktiwiteite en eiendom te beskerm,” het prof. Jonathan Jansen, visekanselier en rektor van die UV, gesê. “Die universiteitsbestuur is steeds oop vir gesprekke met studente om die implikasies van hulle eise vir ŉ nulpersent-tariefverhoging te bespreek.” Die universiteit het ook gesê dat al drie sy kampusse Donderdag oop sal wees. “Orde sal op die kampusse gehandhaaf word deur die mag van die interdik te gebruik. Niemand sal toegelaat word om die kampusse sonder ŉ geldige UV-personeel- of -studentekaart te betree of te verlaat nie.”